Ιουστίνος (magister militum per Illyricum)

Ο Ιουστίνος (λατιν.: Justinus) ήταν Ρωμαίος στρατηγός τού 6ου αι., ο οποίος συμμετείχε ενεργά στον Γοτθικό Πόλεμο στην Ιταλία υπό τον Ιουστινιανό Α΄ (βασ. 527–565).

 Βιογραφία 
Δεν είναι γνωστό τίποτε για την καταγωγή ή τα πρώτα χρόνια τής ζωής τού Ιουστίνου. Εμφανίζεται για πρώτη φορά το 538, όταν μαζί με τον Ναρσή στάλθηκε στην Ιταλία με 7.000 άνδρες ως ενισχύσεις για τον Βελισάριο, ο οποίος μόλις είχε επιβιώσει από την πολιορκία τής Ρώμης από τούς Οστρογότθους. Εκείνη την εποχή, κατείχε τη θέση τού magister militum per Illyricum, μία θέση στην οποία μπορεί να είχε διοριστεί ήδη από το 536, μετά το τέλος τού στρατηγού Μούνδου .  . Στη διαμάχη που ξεκίνησε στον Ρωμαϊκό στρατό μεταξύ τού Βελισάριου και τού Ναρσή, ο Ιουστίνος τάχθηκε με τον δεύτερο, και τον συνόδευσε στην ανακούφιση τής από τούς Γότθους πολιορκίας τού Αριμίνου, την οποία υπερασπιζόταν ο στρατηγός Ιωάννης. Μετά την επιτυχή έκβαση τής επιχείρησης, μαζί με τον Ιωάννη, ο Ιουστίνος προχώρησε στην κατάληψη τής περιοχής τής Αιμιλίας ενάντια σε μικρή Γοτθική αντίσταση, κατά τη διάρκεια τού χειμώνα τού 538/539. Martindale (1992), p. 748  Το ρήγμα στον αυτοκρατορικό στρατό είχε πλέον βαθύνει, σε σημείο που ο Ιουστίνος και ο Ιωάννης αρνήθηκαν κατηγορηματικά να υπακούσουν στις εντολές τού Βελισάριου να βαδίσουν προς βοήθεια τής πόλης των Μεδιόλανων, η οποία πολιορκούνταν από τούς Γότθους με τούς Φράγκους συμμάχους τους, περιμένοντας αντ' αυτού σχετικές εντολές από τον Ναρσή. Η καθυστέρηση αποδείχθηκε μοιραία, και η μεγάλη πόλη καταλήφθηκε και ισοπεδώθηκε από τον Φραγκο-Γοτθικό στρατό.  

Μετά την καταστροφή αυτή ο Ναρσής ανακλήθηκε, και ο Βελισάριος επικυρώθηκε ως ανώτατος διοικητής με απόλυτη εξουσία στην Ιταλία. Ο Βελισάριος από την πλευρά του, αποφάσισε να ολοκληρώσει τον πόλεμο, καταλαμβάνοντας την πρωτεύουσα των Οστρογότθων, Ραβέννα. Πριν από αυτό έπρεπε να αντιμετωπίσει τα δύο γοτθικά οχυρά, το Αύξιμον και τις Φαισούλες. Ενώ ένα μέρος τού Ρωμαϊκού στρατού υπό τον Μαρτίνο και τον Ιωάννη εμπόδιζε τον Γοτθικό στρατό υπό τον Ουραία να διασχίσει τον ποταμό Πάδο, ορισμένοι Ίσαυροι και τακτικοί πεζοί υπό τον Ιουστίνο και τον Κυπριανό πολιόρκησαν τις Φαισούλες, και ο ίδιος ο Βελισάριος ανέλαβε την πολιορκία τού Αυξίμου. Καθώς οι Φαισούλες ήταν καλά οχυρωμένες και αδύνατες για επίθεση, η πολιορκία διήρκεσε από τον Απρίλιο έως τα μέσα τού φθινοπώρου τού 539. Τα Ρωμαϊκά στρατεύματα απέκρουσαν αρκετές εξόδους των πολιορκημένων Γότθων, αναγκάζοντάς τους τελικά να συνθηκολογήσουν λόγω έλλειψης τροφίμων.

Ο Ιουστίνος δεν ξανακούγεται μέχρι το 542, αλλά πιθανότατα παρέμεινε στην Ιταλία κατά τη διάρκεια αυτής τής περιόδου. Εκείνη τη χρονιά, ήταν διοικητής τής Φλωρεντίας, όταν έμαθε ότι ο Γότθος βασιλιάς Τωτίλας είχε συγκεντρώσει έναν μεγάλο στρατό, και κατευθυνόταν προς την πόλη. Μη έχοντας προμήθειες για να αντέξει μία γοτθική πολιορκία, ο Ιουστίνος έστειλε επειγόντως βοήθεια στους Ρωμαίους διοικητές στη Ραβέννα. Ο Ιωάννης, ο Βήσσας και ο Κυπριανός οδήγησαν μία δύναμη ανακούφισης προς τη Φλωρεντία, αναγκάζοντας τούς Γότθους να λύσουν την πολιορκία τους. Αφού άφησε ένα μικρό απόσπασμα για να φρουρήσει τη Φλωρεντία, ο Ιουστίνος με τούς δικούς του άνδρες ενώθηκε με τούς άλλους τρεις στρατηγούς, και βάδισε βόρεια καταδιώκοντας τούς Γότθους. Οι δύο στρατοί συναντήθηκαν στο Μουκέλλιον και η επακόλουθη μάχη ήταν μία συντριβή για τούς Ρωμαίους. Οι Ρωμαίοι στρατηγοί διασκορπίστηκαν σε οχυρωμένα σημεία σε όλη την κεντρική Ιταλία, και έκτοτε δεν συνεργάστηκαν. Ο ίδιος ο Ιουστίνος επέστρεψε στην ασφάλεια τής Φλωρεντίας.

Στα τέλη τού 545 τοποθετήθηκε από τον Βελισάριο, πριν από την αναχώρηση τού τελευταίου για τα Βαλκάνια, ως διοικητής τής Ραβέννας. Αναφέρεται ξανά ότι ο Ναρσής τον άφησε στη διοίκηση τής φρουράς τής πόλης το 552, επομένως μπορεί να παρέμεινε κυβερνήτης της, χωρίς να ενοχλούνται οι Γότθοι, καθ' όλη τη διάρκεια αυτής τής περιόδου. Δεν είναι γνωστά περισσότερα γι' αυτόν. 

 Αναφορές 

 Πηγές 

 Martindale, John R., ed. (1992). The Prosopography of the Later Roman Empire: Volume III, AD 527–641. Cambridge: Cambridge University Press. ISBN 0-521-20160-8.

Κατηγορία:Πρόσωπα του Γοτθικού Πολέμου (535-554)
Κατηγορία:Στρατηγοί του Ιουστινιανού Α΄